Illum il-Kummissjoni adottat id-deċiżjoni ta' adegwatezza tagħha dwar il-Ġappun, biex b'hekk ippermettiet li d- data personali tgħaddi liberament bejn iż-żewġ ekonomiji fuq il-bażi ta' garanziji qawwija ta' protezzjoni. Dan huwa l-aħħar pass fil-proċedura mnedija f'Settembru 2018, li kienet tinkludi l-opinjoni tal-Bord Ewropew għall-Protezzjoni tad-Data (BEPD) u l-ftehim minn kumitat magħmul minn rappreżentanti tal-Istati Membri tal-UE. Flimkien mad-deċiżjoni ekwivalenti tagħha adottata llum mill-Ġappun, hija se tibda tapplika mil-lum. Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, stqarret: “Id-deċiżjoni ta' adegwatezza toħloq l-akbar żona ta' flussi tad-data sikura fid-dinja. Id-data tal-Ewropej se tibbenefika minn standards għoljin ta' privatezza meta d-data tagħhom tiġi ttrasferita lejn il-Ġappun. Il-kumpaniji tagħna se jibbenefikaw ukoll minn aċċess privileġġat għal suq ta' 127 miljun konsumatur. L-investiment fil-privatezza jagħti l-frott tiegħu; dan l-arranġament se jservi bħala eżempju għal sħubijiet futuri f'dan il-qasam ewlieni u se jgħin biex jiġu stabbiliti standards globali.” L-elementi ewlenin tad-deċiżjoni ta' adegwatezza Qabel ma l-Kummissjoni adottat id-deċiżjoni ta' adegwatezza tagħha, il-Ġappun stabbilixxa salvagwardji addizzjonali biex jiggarantixxi li d-data trasferita mill-UE tgawdi minn protezzjonijiet konformi mal-istandards Ewropej. Dan jinkludi: Id-deċiżjonijiet ta' adegwatezza jikkomplementaw ukoll il-Ftehim ta' Sħubija Ekonomika bejn l-UE u l-Ġappun - li se jidħol fis-seħħ fi Frar 2019. Il-kumpaniji Ewropej se jibbenefikaw mill-flussi liberi tad-data ma' dan is-sieħeb kummerċjali ewlieni, kif ukoll minn aċċess privileġġat għall-127 miljun konsumatur Ġappuniż. L-UE u l-Ġappun jaffermaw li, fl-era diġitali, il-promozzjoni ta' standards għoljin għall-privatezza u għall-protezzjoni ta' data personali u l-iffaċilitar tal-kummerċ internazzjonali jmorru id f'id. Il-passi li jmiss Id-Deċiżjoni dwar l-adegwatezza – kif ukoll l-ekwivalenti min-naħa Ġappuniża – se tibda tapplika mil-lum. Wara sentejn, isir rieżami konġunt sabiex jiġi vvalutat il-funzjonament tal-qafas. Dan se jkopri l-aspetti kollha tal-konstatazzjoni tal-adegwatezza, inkluża l-applikazzjoni tar-Regoli Supplementari u l-assigurazzjonijiet għall-aċċess għad-data mill-gvern. Ir-rappreżentanti tal-Bord Ewropew għall-Protezzjoni tad-Data se jipparteċipaw fir-rieżami dwar l-aċċess għad-data għall-finijiet tal-infurzar tal-liġi u tas-sigurtà nazzjonali. Sussegwentement, se ssir analiżi mill-inqas kull erba' snin. Kuntest L-arranġament ta' adegwatezza reċiproka mal-Ġappun huwa parti mill-istrateġija tal-UE fil-qasam tal-flussi u l-protezzjoni internazzjonali tad-data, kif imħabbra f'Jannar 2017 fil-Komunikazzjoni tal-Kummissjoni dwar l-Iskambju u l-Protezzjoni tad-Data Personali f'Dinja Globalizzata. Fis-17 ta' Lulju 2018, l-UE u l-Ġappun ikkonkludew b'suċċess it-taħditiet tagħhom dwar l-adegwatezza reċiproka (ara l-istqarrija għall-istampa). Huma qablu li jirrikonoxxu s-sistemi ta' protezzjoni tad-data ta' xulxin bħala adegwati, biex b'hekk jippermettu li d-data personali tkun ittrasferita b'mod sikur bejn l-UE u l-Ġappun. F'Lulju 2017, il-President Juncker u l-Prim Ministru Abe impenjaw ruħhom li jadottaw id-deċiżjoni ta' adegwatezza, bħala parti mill-impenn kondiviż tal-UE u tal-Ġappun li jippromwovu standards għoljin ta' protezzjoni tad-data fix-xena internazzjonali (ara d-dikjarazzjoni). L-ipproċessar tad-data personali fl-UE huwa bbażat fuq ir-Regolament Ġenerali dwar il-Protezzjoni tad-Data (General Data Protection Regulation, GDPR) , li jipprovdi strumenti differenti għat-trasferiment ta' data personali lejn pajjiżi terzi, inklużi deċiżjonijiet ta' adegwatezza. Il-Kummissjoni Ewropea għandha s-setgħa li tiddetermina jekk pajjiż barra mill-UE joffrix livell adegwat ta' protezzjoni tad-data. Il-Parlament Ewropew u l-Kunsill jistgħu jitolbu lill-Kummissjoni Ewropea biex iżżomm, temenda jew tirtira dawn id-deċiżjonijiet. Għal Aktar Informazzjoni Id-deċiżjoni ta' adegwatezza u d-dokumenti relatati Skeda informattiva dwar id-Deċiżjoni ta' Adegwatezza UE-Ġappun Stqarrija għall-istampa dwar it-tnedija tal-proċedura ta' adozzjoni (il-5 ta' Settembru 2018) Stqarrija għall-istampa dwar il-konklużjonijiet tat-taħdidiet ta' adegwatezza (is-17 ta' Lulju 2018) Mistoqsijiet u Tweġibiet dwar id-Deċiżjoni ta' Adegwatezza tal-Ġappun Statement